Forældre i Thisted Kommune skal torsdag morgen finde alternativ pasning til deres børn i vuggestuer og børnehaver. Pædagogerne har nemlig besluttet at nedlægge arbejdet. Det skriver TV Midtvest. Beslutningen blev taget onsdag på et fagligt møde og årsagen er den spareplan kommunen har bebudet. Med den vil 32 stillinger på grund af faldende børnetal blive nedlagt. - Vi kan overhovedet ikke se, hvordan det skal kunne hænge sammen, siger Ulla Kiefer Jensen, der er pædagog i Limfjordsbørnehaven i Thisted til TV Midtvest Selvom arbejdsnedlæggelsen vil betyde at mange forældre vil skulle finde alternativ pasning, bakker de dog pædagogerne op. - Jeg vil ikke sige, vi opfordrer dem til at strejke, men vi støtter dem, siger Pia Balle Ravnborg til TV Midtvest. Hun er formand for Forældrerådet i Område Midt, der blandt andet dækker daginstitutionerne i Thisted by, og hun var én af cirka 150 forældre, der var mødt op til støttedemonstration ved det faglige møde.
På et fagligt møde onsdag har pædagogerne besluttet at nedlægge arbejdet.